Αντίο με ψηλά το κεφάλι για την Ελλάδα!



Η εθνική μας ήταν ξανά ΟΜΑΔΑ, δεν είχε καμία σχέση με αυτή του Ζάγκρεμπ και το πάλεψε όσο μπορούσε. Ωστόσο, έμεινε στο 0-0 με την Κροατία και σε συνδυασμό με την ήττα της στο πρώτο ματς με 4-1, έμεινε εκτός Παγκοσμίου Κυπέλλου.



Θετικότατη εμφάνιση στο πρώτο ημίχρονο από την «γαλανόλευκη», ωστόσο της έλειψε το γκολ που θα την έβαζε ξανά στο κόλπο της πρόκρισης. Δεν πήρε ρίσκα η Κροατία, που έπαιξε ξεκάθαρα με πιο αμυντικούς προσανατολισμούς, έχοντας προίκα το σκορ του πρώτου αγώνα.



Φοβερή εμφάνιση από Μανωλά και Σωκράτη, φάνηκε πόσο έλειψε ο πρώτος από το παιχνίδι στο Ζάγκρεμπ. Εξαιρετικός για ακόμη μια φορά ο Ζέκα που... κατάπιε πολλά χιλιόμετρα, θετικοί και οι Ρέτσος, Τοροσίδης.



Χάρμα οφθαλμών ο Πέρισιτς από την Κροατία που λίγο έλειψε στο 43ο λεπτό να σκοράρει με τρομερό μακρινό σουτ αλλά η μπάλα σταμάτησε στο αριστερό δοκάρι της εστίας του Καρνέζη. Πολύ καλό παιχνίδι και από τους Μόντριτς, Μπρόζοβιτς που «έλυναν και έδεναν» στο κέντρο, δεν τους ακολούθησε σε απόδοση ο Ράκιτιτς που ήταν αρνητικός.





Έτσι ξεκίνησαν





Με διάταξη 4-3-3 και πολλές αλλαγές σε σχέση με το ματς στο Ζάγκρεμπ παρέταξε την Ελλάδα ο Σκίμπε. Ο Καρνέζης ήταν κάτω από τα δοκάρια, με τους Τοροσίδη, Μανωλά, Σωκράτη και Ρέτσο να είναι η τετράδα στην άμυνα. Ο Τζιόλης έπαιζε σαν κόφτης, με τους Ταχτσίδη και Ζέκα μπροστά του ως εσωτερικούς μέσους. Λάζαρος και Μπακασέτας δεξιά και αριστερά, αντίστοιχα, στην μεσοεπιθετική γραμμή και ο Μήτρογλου στην κορυφή της επίθεσης.



Ίδιο σύστημα και από τον Ζλάτκο Ντάλιτς για την Κροατία. Ο Σούμπασιτς στην υπεράσπιση της εστίας, με τους Βρσάλικο, Λόβρεν, Βίντα και Στρίνιτς στην άμυνα. Ράκιτιτς, Μπρόζοβιτς, Μόντριτς η τριπλέτα στον άξονα, με τους Πέρισιτς και Μάντζουκιτς να πλαισιώνουν τον Κάλινιτς στην επιθετική γραμμή.





Το ματς





Με διάθεση να πιέσει ψηλά, να μην δώσει χώρο στους αντιπάλους και να ψάξει το γρήγορο γκολ μπήκε η Ελλάδα στο παιχνίδι. Η «γαλανόλευκη» είχε τον έλεγχο, δεν επέτρεπε στην Κροατία να κυκλοφορήσει την μπάλα και την είχε στο δικό της μισό. Και λίγο έλειψε στο 4’ να δημιουργηθούν καλές προϋποθέσεις για να φτιάξει μια ευκαιρία η Ελλάδα αλλά στο κλέψιμο του Ζέκα πάνω στον Στρίνιτς υποδείχθηκε λανθασμένα φάουλ για χέρι. Η πρώτη τελική, πάντως, για τους παίκτες του Σκίμπε δεν άργησε να έρθει. Ήταν το 13ο λεπτό όταν ο Μπακασέτας βρήκε τον χώρο και έκανε το σουτ από τα 30 μέτρα, με την μπάλα να περνάει πάνω από το οριζόντιο δοκάρι. Πέντε λεπτά αργότερα δε, η εθνική μας άγγιξε το γκολ.



Μετά από εξαιρετικό τάκλιν του Λάζαρου που έκοψε την αντεπίθεση των Κροατών, ο Τζιόλης σήκωσε την μπάλα για τον Τοροσίδη, ο οποίος έστρωσε με το στήθος στον επερχόμενο Σωκράτη. Ο στόπερ της Ντόρτμουντ, όμως, στάθηκε άτυχος καθώς το σουτ που επιχείρησε πέρασε δίπλα από το δεξί δοκάρι της εστίας. Η Ελλάδα ήταν ανώτερη, οι παίκτες της είχαν καθαρό μυαλό αλλά το... έχασαν στη συνέχεια. Σε αυτό έπαιξε ρόλο και ο Μπιορν Κάιπερς, ο οποίος με τα συνεχόμενα και υπερβολικά φάουλ που καταλόγιζε υπέρ των φιλοξενούμενων, εκνεύριζε τους Έλληνες διεθνείς.



Ο Ρέτσος τα πήγαινε περίφημα με τον Μάντζουκιτς, ο Μανωλάς είχε... σβήσει τον Κάλινιτς και φάνηκε πόσο έλειψε στο Ζάγρεμπ και η μόνη πηγή κινδύνου για τους Κροάτες ήταν ο Πέρισιτς. Ο μεσοεπιθετικός της Ίντερ ήταν χάρμα οφθαλμών και αυτός που έφτιαξε τις δύο ευκαιρίες της ομάδας του. Στο 28’, με ωραία προσποίηση έριξε στο έδαφος τον Τοροσίδη και στη συνέχεια σούταρε άουτ και ένα τέταρτο αργότερα, λίγο έλειψε να παγώσει το «Γ. Καραϊσκάκης» με μια φοβερή έμπνευση. Αφού, λοιπόν, έγινε κάτοχος της μπάλας ανάμεσα στον άξονα και την περιοχή, εξαπέλυσε μια «οβίδα» η οποία για καλή τύχη των Ελλήνων (και κακή τύχη του ίδιου), σταμάτησε στο αριστερό δοκάρι της εστίας!



Τα περιθώρια είχαν στενέψει για την Ελλάδα που πλέον καλούταν να βρει τρία γκολ σε 45 λεπτά! Κάτι πολύ δύσκολο, όχι μόνο λόγω του μικρού χρονικού διαστήματος αλλά και γιατί είχαν απέναντί τους μια εξαιρετική ομάδα. Οι παίκτες του Μίχαελ Σκίμπε μπήκαν ξανά στο ματς με διάθεση να κυριαρχήσουν, εν μέρει το κατάφεραν και είχαν μία πολύ καλή ευκαιρία για να αγχώσουν τους αντιπάλους τους. Ωστόσο, στο 58ο λεπτό το σουτ του Μήτρογλου δεν είχε ευτυχή κατάληξη και πέρασε λίγο άουτ. Τα λεπτά περνούσαν, οι παίκτες της εθνικής μας έδειχναν να μένουν από δυνάμεις αλλά δεν το έβαζαν κάτω. Προσπαθούσαν να πετύχουν έστω το γκολ, που θα τους έδινε μια τιμητική νίκη.



Από την άλλη μεριά, οι Κροάτες είχαν αρχίσει να παγώνουν τον ρυθμό καθώς γνώριζαν πως κάθε λεπτό που περνούσε, πλησίαζαν ολοένα και περισσότερο την πρόκρισή τους στα τελικά του Παγκοσμίου Κυπέλλου. Στο 79ο λεπτό ο Πέλκας σκόραρε με την πρώτη του επαφή με την μπάλα αλλά το γκολ δεν μέτρησε σωστά καθώς ο Τοροσίδης που του είχε δώσει την πάσα ήταν εκτεθειμένος, ενώ στο 87’ ο Σούμπασιτς μπλόκαρε με διπλή προσπάθεια του σουτ του Ταχτσίδη. Το τελευταίο σφύριγμα του Κάιπερς βρήκε την Κροατία να πανηγυρίζει μια δίκαιη πρόκριση, έτσι όπως εξελίχθηκαν τα δύο παιχνίδια, με τους περίπου 20 χιλιάδες οπαδούς να αποθεώνουν τους Έλληνες παίκτες για την προσπάθειά τους!







Ελλάδα (Μίχαελ Σκίμπε): Καρνέζης, Τοροσίδης, Παπασταθόπουλος, Μανωλάς, Ρέτσος, Τζιόλης, Ταχτσίδης, Ζέκα, Μπακασέτας (59’ Γιαννιώτας), Λάζαρος (59’ Φορτούνης), Μήτρογλου (77’ Πέλκας).



Κροατία (Ζλάτκο Ντάλιτς): Σούμπασιτς, Βρσάλικο, Λόβρεν, Βίντα, Στρίνιτς, Μπρόζοβιτς, Ράκιτιτς, Μόντριτς (90+1’ Μίτροβιτς), Πέρισιτς (86’ Ρέμπιτς), Μάντζουκιτς, Κάλινιτς (78’ Κράμαριτς).



Διαιτητής: Μπιορν Κάιπερς (Ολλανδία)

Βοηθοί: Σάντερ βαν Ρέκελ (Ολλανδία), Έρβιν Ζάινστρα (Ολλανδία)

Tέταρτος: Ντάνι Μακέλι (Ολλανδία)



Γήπεδο: «Γ. Καραϊσκάκης»



Γιώργος Τσανάκας